Broj: 711-I-555-M-32/20-02-11

Zagreb, 1. travnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Tomislava Tolušića, zastupnika u Hrvatskom saboru**, za davanjem mišljenja Povjerenstva,na 83. sjednici, održanoj 1. travnja 2020.g., daje sljedeće

**MIŠLJENJE**

**Nema zapreke, u smislu odredbi ZSSI-a da se OPG, čiji nositelj je dužnosnik ili njegova supruga, javi na natječaj „Vinska omotnica", kojeg je raspisala Agencija za plaćanje u poljoprivredi, ribarstvu i ruralnom razvoju, za dodjelu sredstava za nabavu opreme i/ili gradnju/adaptaciju objekta za proizvodnju vina (vinariju). Dužnosnik je dužan u izvješću o imovinskom stanju prijaviti podatke o dodijeljenim potporama i subvencijama navedenom OPG-u, i to do kraja godine u kojoj su dohoci po navedenoj osnovi ostvareni odnosno u kojoj su potpore ili subvencije isplaćene.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Tolušić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1431-M-32/20-01-2, dana 24. ožujka 2020. g., povodom kojeg je otvoren predmet broj M-32/20.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu toga Zakona, podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona, dok je podstavkom 38. propisano da je su župani i njihovi zamjenici također dužnosnici u smislu ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da je Tomislav Tolušić od 24. svibnja 2013.g. do 31. siječnja 2016.g. obnašao dužnost župana Virovitičko-podravske županije, od 22. siječnja 2016.g. do 19. listopada 2016.g. obnašao je dužnost ministra regionalnog razvoja i fondova Europske unije, zatim je od 19. listopada 2016.g. do 19. srpnja 2019.g. obnašao dužnost ministra poljoprivrede, od 25. svibnja 2018.g. do 19. srpnja 2019.g. dužnost potpredsjednika Vlade Republike Hrvatske, a od 27. srpnja 2019.g. obnaša dužnost zastupnika u Hrvatskom saboru. Stoga je i Tomislav Tolušić, povodom obnašanja navedenih dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi kako je prije nekoliko mjeseci zatražio mišljenje Povjerenstva u vezi otvaranja obiteljskog poljoprivrednog gospodarstva (u daljnjem tekstu: OPG) i u vezi javljanja na natječaje koje objavljuju državna tijela. Dužnosnik navodi kako je otvorio OPG sukladno uputama Povjerenstva (promjenu u izvješću izvršiti će u zakonom propisanom roku) i sad se planira javiti na natječaj "Vinska omotnica" kojeg je raspisala Agencija za plaćanje u poljoprivredi, ribarstvu i ruralnom razvoju. Radi se o natječaju za OPG-ove, obrte i trgovačka društva koja se bave ili se namjeravaju baviti vinarstvom i/ili vinogradarstvom. Radi se o natječaju na kojem može aplicirati za nabavu opreme i/ili gradnju/adaptaciju objekta za proizvodnju vina (vinariju). Postoji vrlo formalan i transparentan sustav bodovanja koji se primjenjuje ako ima više prijavljenih od osiguranih sredstava, dok kontrolu cijelog postupka, osim same Agencije, nadgleda ARPA (Agencija za reviziju programa Europske unije), kao i sama Europska Komisija. Dužnosnik napominje kako prema EU regulativi ne postoji prepreka da se javi na natječaj i potencijalno ostvari EU potporu, ali traži mišljenje Povjerenstva smije li se, sukladno odredbama ZSSI-a, javiti na predmetni natječaj, pod istim uvjetima kao i drugi prijavitelji. Dužnosnik navodi kako vrijeme obrade pristiglih prijava traje minimalno 6 mjeseci, a sam natječaj traje do kraja svibnja, što znači da će rezultati biti poznati početkom 2021.g.

Povjerenstvo utvrđuje kako je predmetni zahtjev za davanjem mišljenja podnesen nastavno na ranije Mišljenje Povjerenstva, broj: 711-I-82-M-165-19/20-02-8 od 7. siječnja 2020.g. dano istom dužnosniku. U navedenom predmetu Povjerenstvo je dužnosniku dalo mišljenje kako on i njegova supruga mogu za vrijeme profesionalnog obnašanja dužnosti zastupnika u Hrvatskom saboru biti nositelji OPG registriranog isključivo za obavljanje poljoprivredne djelatnosti, a ukoliko bi OPG bio registriran i za obavljanje dopunskih djelatnosti, nositelj istog ne bi mogao biti dužnosnik, već isključivo dužnosnikova supruga. Dužnosniku je Povjerenstvo ukazalo i na ograničenja iz članka 17. stavka 1. ZSSI-a (OPG čiji nositelj je dužnosnik ne može stupiti u poslovni odnos s tijelom javne vlasti kojem dužnosnik obnaša dužnost) te članka 18. ZSSI-a (o namjeri stupanja u poslovni odnos između tijela javne vlasti u kojem dužnosnik obnaša dužnost i OPG-a čiji nositelj je supruga dužnosnika, dužnosnik je obvezan pravodobno obavijestiti Povjerenstvo koje će mu dati mišljenje s uputama).

U gore navedenom Mišljenju se navodi kako sukladno odredbama ZSSI-a načelno nema zapreke da se OPG čiji nositelj je dužnosnik ili njegova supruga javi na javni natječaj za dodjelu sredstava raspisan od strane tijela javne vlasti u kojima dužnosnik ne obnaša dužnost. Međutim, u cilju postupanja u skladu s načelima obnašanja javnih dužnosti, Povjerenstvo je uputilo dužnosnika da dodatno zatraži mišljenje Povjerenstva u slučaju namjere da se OPG-a čiji nositelj je dužnosnik ili njegova supruga javi na natječaj za dodjelu sredstava koji je raspisalo neko od tijelo javne vlasti u kojem je dužnosnik prethodno obnašao dužnost ili neka od agencija iz nadležnosti tih tijela.

Upravo slijedom gore navedenog dužnosnik je zatražio mišljenje Povjerenstva u predmetnom slučaju, u kojem natječaj raspisuje Agencija za plaćanje u poljoprivredi, ribarstvu i ruralnom razvoju (u daljnjem tekstu: Agencija za plaćanje u poljoprivredi).

U pogledu prijave na natječaje za dodjelu sredstava koje raspisuju resorna ministarstva i druge državne institucije Povjerenstvo je u ranije danom Mišljenju dužnosniku ukazalo na odredbe članka 17. i 18. ZSSI-a.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Navedeno ograničenje primjenjuje se, sukladno stavku 2. istog članka, i na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Člankom 18. stavcima 1., 2. i 3. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će potom, nakon što izradi mišljenje zajedno s uputama te nakon što dužnosnik dostavi cjelokupnu dokumentaciju, posebnom odlukom utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Kako se u predmetnom slučaju radi o natječaju Agencije za plaćanje u poljoprivredi, a ne natječaju Ministarstva poljoprivrede, kao tijela u kojem je dužnosnik obnašao dužnost ministra, Povjerenstvo ukazuje kako se odredba članka 17., u vezi s člankom 20. stavkom 3. ZSSI-a ne primjenjuje. Isto tako, niti se odredba članka 18. ZSSI-a u predmetnom slučaju primjenjuje, budući je dužnosnik dužnost ministra poljoprivrede prestao obnašati 19. srpnja 2019.g. Dakle, kako ZSSI ne sadrži odredbe koje bi propisivale zabranu stupanja u poslovne odnose između poslovnih subjekata u vlasništvu dužnosnika i/ili članova njegove obitelji i drugih tijela javne vlasti u kojima dužnosnik ne obnaša dužnost, načelno nema zapreke da OPG čiji nositelj je dužnosnik, kao i OPG čiji nositelj je supruga dužnosnika, stupaju u poslovne odnose s tijelima javne vlasti u kojima dužnosnik ne obnaša dužnost.

Međutim dužnosnici su u obnašanju dužnosti obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da je dužnosnik Tomislav Tolušić prije obnašanja dužnosti zastupnika u Hrvatskom saboru, obnašao dužnost ministra u Ministarstvu regionalnog razvoja i fondova Europske unije te potom u Ministarstvu poljoprivrede, dužnosnik treba voditi računa da svojim postupanjem ne dođe u situaciju u kojoj bi njegova vjerodostojnost bila dovedena u pitanje. U tu svrhu Povjerenstvo daje predmetno Mišljenje na zahtjev dužnosnika.

Uvidom u podatke Sudskog registra Trgovačkog suda u Zagrebu utvrđeno je kako je pod MBS: 080716706 upisana ustanova naziva Agencija za plaćanja u poljoprivredi, ribarstvu i ruralnom razvoju, OIB: 99122235709, osnovana Zakonom o osnivanju Agencije za plaćanje u poljoprivredi, ribarstvu i ruralnom („Narodne novine“ broj 30/09.). Osnivač navedene ustanove je Republika Hrvatska, a kao osoba ovlaštena za zastupanje upisana je Matilda Copić, ravnateljica, zastupa ustanovu samostalno i pojedinačno odlukom upravnog vijeća od 23. prosinca 2016.g. s danom 01. siječnja 2017.g.

Uvidom u Zakon o osnivanju Agencije za plaćanje u poljoprivredi, ribarstvu i ruralnom („Narodne novine“ broj: 30/09. i 56/13., u daljnjem tekstu: Zakon o osnivanju Agencije) utvrđeno je kako je navedenim Zakonom Agencija za plaćanje osnovana kao javna ustanova radi operativne provedbe mjera tržišne i strukturne potpore u poljoprivredi, ribarstvu i ruralnom razvoju. Navedenim Zakonom također se uređuje djelatnost, ustrojstvo, prava, obveze i izvori sredstava predmetne Agencije.

Djelatnost Agencije za plaćanja u poljoprivredi je operativna provedba mjera tržišne i strukturne potpore u poljoprivredi, ribarstvu i ruralnom razvoju, provođenje programa međunarodne potpore, plaćanje i nadzor provedbe programa i mjera, provođenje kontrole na terenu. Tijela Agencije su Upravno vijeće i ravnatelj.

Člankom 7. Zakona o osnivanju Agencije propisano je kako Agencijom za plaćanja u poljoprivredi upravlja Upravno vijeće koje čini predsjednik i četiri člana. Predsjednika Upravnog vijeća imenuje Vlada Republike Hrvatske, a po položaju je ministar nadležan za poljoprivredu. Članove Upravnog vijeća čine jedan predstavnik ministarstva nadležnog za poljoprivredu, jedan predstavnik ministarstva nadležnog za financije, jedan predstavnik ministarstva nadležnog za regionalni razvoj i jedan predstavnik radnika zaposlen u Agenciji, izabran sukladno odredbama Zakona o radu. Članove Upravnog vijeća imenuje Vlada Republike Hrvatske na prijedlog ministra nadležnog za poljoprivredu, osim predstavnika radnika, kojeg imenuje i opoziva radničko vijeće, sukladno odredbama Zakona o radu.

Člankom 17. Statuta Agencije za plaćanja u poljoprivredi propisano je kako Upravno vijeće pravovaljano raspravlja i odlučuje kad je na sjednici nazočna većina ukupnog broja članova vijeća. Upravno vijeće Agencije donosi odluke većinom glasova ukupnog broja članova.

Člankom 9. Zakona o osnivanju Agencije propisano je kako Agenciju zastupa i predstavlja ravnatelj. Ravnatelj organizira i vodi rad i poslovanje Agencije, poduzima sve pravne radnje u ime i za račun Agencije, zastupa Agenciju u svim postupcima pred sudovima, upravnim i drugim državnim tijelima te pravnim osobama s javnim ovlastima, a u granicama svojih ovlasti može dati punomoć drugoj osobi za zastupanje Agencije u pravnom prometu. Agencija ima i zamjenika ravnatelja.

Ravnatelja i zamjenika ravnatelja Agencije za plaćanja u poljoprivredi, na temelju javnog natječaja, imenuje Upravno vijeće, na razdoblje od četiri godine.

Iz podataka Sudskog registra za Agenciju za plaćanja u poljoprivredi razvidno je kako je u aktualnom mandatu ravnateljica koja je imenovana za vrijeme dok je dužnosnik Tomislav Tolušić obnašao dužnost ministra poljoprivrede.

Uvidom u javno dostupne podatke utvrđeno je kako se pojam „Vinska omotnica“, koju navodi dužnosnik, odnosi na Nacionalni program pomoći sektoru vina za razdoblje 2019.-2023., u sklopu kojega je Agencija za plaćanja u poljoprivredi krajem veljače 2020.g. raspisala Natječaj za mjeru Ulaganja u vinarije i marketing vina. Korisnici ove mjere su fizičke ili pravne osobe upisane u Vinogradarski registar koje se bave proizvodnom ili prodajom proizvoda, zatim organizacije proizvođača vina, udruženja proizvođača ili sektorske organizacije. Mjera se odnosi na bespovratnu potporu vinarima, a razina ove potpore iznosi do 50% prihvatljivih troškova izgradnje, poboljšanja i stjecanja nepokretne imovine te kupnje strojeva i opreme. Nacionalni program pomoći sektoru vina za razdoblje od 2019. do 2023. godine vrijedan je ukupno 55,5 milijuna eura, odnosno 11,1 milijun eura godišnje te je usvojen na sjednici Vlade Republike Hrvatske održanoj 3. siječnja 2019.g.

Slijedom navedenog, Povjerenstvo je utvrdilo kako bi se dužnosnik Tomislav Tolušić prijavio na Natječaj za dodjelu bespovratnih sredstva iz EU fondova, koji bi provodila Agencija za plaćanja u poljoprivredi. Dužnosnik u trenutku podnošenja prijave na predmetni Natječaj obnaša dužnost zastupnika u Hrvatskom saboru te nema utjecaja na sam postupak predmetnog natječaja, niti na izbor i imenovanje tijela Agencije koja provodi Natječaj. Ravnateljica Agencije imenovana je za vrijeme mandata dužnosnika Tomislava Tolušića kao ministra poljoprivrede, ali je imenovana na temelju javnog natječaja, odlukom Upravnog vijeća Agencije. Isto tako, postupak kontrole predmetnog natječaja provodi druga agencija te sama Europska komisija. Slijedom navedenog, a s obzirom da se dužnosnik predmetnim zahtjevom za davanjem mišljenja pravovremeno obratio Povjerenstvu, Povjerenstvo smatra kako je istim dužnosnik postupio odgovorno i u cilju zaštite vlastite vjerodostojnosti u obnašanju javne dužnosti. Stoga Povjerenstvo, a obzirom da ZSSI ne sadrži odredbe koje bi propisivale zabranu stupanja u poslovne odnose između poslovnih subjekata u vlasništvu dužnosnika i/ili članova njegove obitelji i drugih tijela javne vlasti u kojima dužnosnik ne obnaša dužnost, daje mišljenje kako je navedeno u izreci ovog akta.

Povjerenstvo još jednom napominje kako se dohodak OPG-a smatra dohotkom od samostalne poljoprivredne djelatnosti koji je dužnosnik obvezan navesti u izvješću o imovinskom stanju, kako za OPG čiji je nositelj dužnosnik, tako i za OPG čije je nositelj dužnosnikova supruga. Subvencije i potpore isplaćene OPG-u, odnosno za njegovu djelatnost također se smatraju dohotkom OPG-a. Stoga je dužnosnik dužan u izvješću o imovinskom stanju prijaviti i podatke o dohocima istog OPG-a na godišnjoj razini, kao i podatak o dodijeljenim potporama i subvencijama navedenom OPG-u i to do kraja godine u kojoj su dohoci po navedenoj osnovi ostvareni odnosno u kojoj su potpore ili subvencije isplaćene.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Tolušić, elektronička dostava
2. Objava na internetskoj stranici Povjerenstva
3. Pismohrana